b"\n_START_ARTICLE_\nAmadeu Roig i Verg\xc3\xa9s\n_START_SECTION_\nBiografia\n_START_PARAGRAPH_\nAmadeu Roig i Verg\xc3\xa9s (Palafrugell 1862 \xe2\x80\x93 Barcelona 1947), industrial surer i m\xc3\xbasic de Palafrugell, estava casat amb Elvira Ferrer i Casadevall, amb qui va tenir tres fills: Rita, Joan i Rosa. La fam\xc3\xadlia Roig, vinculada al m\xc3\xb3n del suro, posse\xc3\xafa un patrimoni que els permetia viure folgadament, patrimoni que es va veure engruixit amb el de la fam\xc3\xadlia Ferrer amb el matrimoni de l'Amadeu i l'Elvira._NEWLINE_Amadeu Roig es dedicava a la fabricaci\xc3\xb3 i al comer\xc3\xa7 del suro i exportava amb la col\xc2\xb7laboraci\xc3\xb3 del seu cunyat Pere Ferrer, establert a Portugal, i del seu germ\xc3\xa0 Joan, establert a Londres. Mitjan\xc3\xa7ant el seu gendre, Albert Stengler Reuter, d'origen alemany, va obrir nous mercats a Alemanya, \xc3\x80ustria, Hongria, els Pa\xc3\xafsos Baixos, etc. Amadeu Roig tamb\xc3\xa9 va ser representant de la ind\xc3\xbastria paperera junt amb el seu gendre._NEWLINE_Era un m\xc3\xbasic prestigi\xc3\xb3s, compositor i pianista. Autor de minuets, ted\xc3\xa8ums, sardanes i cors, les seves obres van ser interpretades (hi ha refer\xc3\xa8ncies a la premsa comarcal i de Barcelona), publicades per editorials especialitzades i enregistrades en discs. Entre les seves composicions destaquen \xe2\x80\x9cMisteri d'amor\xe2\x80\x9d, \xe2\x80\x9cAdoraci\xc3\xb3\xe2\x80\x9d, i \xe2\x80\x9cAd\xc3\xa9u al maig\xe2\x80\x9d i nombroses sardanes._NEWLINE_El pare de l'Elvira Ferrer, Joan, tamb\xc3\xa9 tenia una f\xc3\xa0brica de suro i la seva mare, Rita Casadevall, era propiet\xc3\xa0ria i prestadora. A la mort de l'\xc3\xa0via de l'Elvira tota la fam\xc3\xadlia es trasllada a la casa pairal de Can Casadevall al carrer de Sant Sebasti\xc3\xa0, ja que l'hereu ja tenia propietats i vivia de rendes, i els altres dos germans de l'Elvira estaven instal\xc2\xb7lats a Portugal i Barcelona. L'Elvira era coneguda a Palafrugell com l'Elvira \xe2\x80\x9cCorreu\xe2\x80\x9d, probablement per l'abundant correspond\xc3\xa8ncia que rebia de la fam\xc3\xadlia repartida per tot Europa._NEWLINE_Pel que fa als fills del matrimoni entre Amadeu Roig i Elvira Ferrer, la primog\xc3\xa8nita, Rita, es va casar amb l'alemany Albert Stengler Reuter que tamb\xc3\xa9 es dedicava al suro amb el seu sogre. Al cap de poc del naixement de la seva filla Matilde es van traslladar a viure a Alemanya. A Alemanya tamb\xc3\xa9 s'hi va traslladar temporalment el seu germ\xc3\xa0 Joan per aprendre l'alemany i la seva germana petita Rosa, que hi va morir als 10 anys d'una fulminant malaltia.\n_START_SECTION_\nHist\xc3\xb2ria arxiv\xc3\xadstica\n_START_PARAGRAPH_\nLa documentaci\xc3\xb3 (tant de la fam\xc3\xadlia Roig-Ferrer com de la f\xc3\xa0brica de suro d'Amadeu Roig) va ser conservada a la casa familiar dels Roig Ferrer al carrer de Sant Sebasti\xc3\xa0 fins a la mort de Joan Roig Ferrer, quan la casa \xc3\xa9s venuda pels seus hereus (els fills de la seva neboda Matilde); la documentaci\xc3\xb3 es va conservar parcialment per part de persones vinculades a la liquidaci\xc3\xb3 de l'her\xc3\xa8ncia, les quals en van fer cessi\xc3\xb3 a l'Arxiu Municipal de Palafrugell._NEWLINE_A la mort d'Amadeu Roig, el seu fill Joan va proposar a l'Ajuntament de Palafrugell la donaci\xc3\xb3 de l'obra musical del seu pare, complint la voluntat del difunt. L'oferiment va ser acceptat en el Ple del 5 de novembre de 1948, per\xc3\xb2 la cessi\xc3\xb3 no es va arribar a portar a terme (Butllet\xc3\xad de l'arxiu. Palafrugell, desembre 1999)."